ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/2452 ΤΗΣ ΕΠΙΤΡΟΠΗΣ

της 8ης Δεκεμβρίου 2022

για τον καθορισμό πρόσθετων τεχνικών προδιαγραφών για το προσωρινό ταξιδιωτικό έγγραφο της ΕΕ που θεσπίστηκε με την οδηγία (ΕΕ) 2019/997 του Συμβουλίου (1)

[κοινοποιηθείσα υπό τον αριθμό C(2022) 8938]

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη την οδηγία (ΕΕ) 2019/997 του Συμβουλίου, της 18ης Ιουνίου 2019, για τη θέσπιση προσωρινού ταξιδιωτικού εγγράφου της ΕΕ και για την κατάργηση της απόφασης 96/409/ΚΕΠΠΑ (2), και ιδίως το άρθρο 9 παράγραφος 1,

Εκτιμώντας τα ακόλουθα:

(1) Η οδηγία (ΕΕ) 2019/997 θεσπίζει κανόνες για τους όρους και τη διαδικασία απόκτησης από μη αντιπροσωπευόμενους πολίτες σε τρίτες χώρες προσωρινού ταξιδιωτικού εγγράφου της ΕΕ (στο εξής: ΠΤΕ της ΕΕ) και καθιερώνει ομοιόμορφο μορφότυπο για το εν λόγω έγγραφο, το οποίο αποτελείται από ομοιόμορφο έντυπο ΠΤΕ της ΕΕ και ομοιόμορφη αυτοκόλλητη ετικέτα ΠΤΕ της ΕΕ.

(2) Στα παραρτήματα της οδηγίας (ΕΕ) 2019/997 καθορίζονται προδιαγραφές τις οποίες πρέπει να πληρούν το ομοιόμορφο έντυπο και η ομοιόμορφη αυτοκόλλητη ετικέτα ΠΤΕ της ΕΕ. Είναι πλέον αναγκαίο να καθοριστούν πρόσθετες τεχνικές προδιαγραφές σχετικά με τον σχεδιασμό, τον μορφότυπο και τα χρώματα του ομοιόμορφου εντύπου και της ομοιόμορφης αυτοκόλλητης ετικέτας ΠΤΕ της ΕΕ, τις απαιτήσεις για το υλικό και τις τεχνικές εκτύπωσης του ομοιόμορφου εντύπου ΠΤΕ της ΕΕ και τα χαρακτηριστικά και τις απαιτήσεις ασφάλειας, περιλαμβανομένων ενισχυμένων προτύπων για την καταπολέμηση της πλαστογράφησης, απομίμησης και παραποίησης.

(3) Για την αποτροπή της απομίμησης και παραποίησης και λόγω του ιδιαίτερου χαρακτήρα των πρόσθετων τεχνικών προδιαγραφών που παρατίθενται στο μέρος II του παραρτήματος της παρούσας απόφασης, οι εν λόγω προδιαγραφές πρέπει να τηρούνται απόρρητες και να μην δημοσιεύονται.

(4) Για να διασφαλίζεται η διαθεσιμότητα των εγγράφων αναφοράς, τα κράτη μέλη θα πρέπει να παρέχουν το ένα στο άλλο και στην Επιτροπή δείγματα του οικείου ΠΤΕ της ΕΕ και να διατηρούν δείγματα των επόμενων εκτυπώσεων.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε βάσει του άρθρου 6 του κανονισμού (ΕΚ) αριθ. 1683/95 του Συμβουλίου (3),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1 Οι πρόσθετες τεχνικές προδιαγραφές σχετικά με τα προαπαιτούμενα, τις οδηγίες και τα πρότυπα για την παραγωγή προσωρινών ταξιδιωτικών εγγράφων της ΕΕ (στο εξής: ΠΤΕ της ΕΕ) καθορίζονται στο μέρος I του παραρτήματος. Οι πρόσθετες τεχνικές προδιαγραφές σχετικά με τον σχεδιασμό, τον μορφότυπο και τα χρώματα του ομοιόμορφου εντύπου και της ομοιόμορφης αυτοκόλλητης ετικέτας ΠΤΕ της ΕΕ, τις απαιτήσεις για το υλικό και τις τεχνικές εκτύπωσης του ομοιόμορφου εντύπου ΠΤΕ της ΕΕ και τα χαρακτηριστικά και τις απαιτήσεις ασφάλειας, περιλαμβανομένων ενισχυμένων προτύπων για την καταπολέμηση της πλαστογράφησης, απομίμησης και παραποίησης, καθορίζονται στο μέρος II του παραρτήματος. Το μέρος II του παραρτήματος φέρει διαβάθμιση SECRET UE/EU SECRET.

Άρθρο 2 Κάθε κράτος μέλος αποστέλλει στην Επιτροπή και στα άλλα κράτη μέλη δείγμα αναφοράς του οικείου ΠΤΕ της ΕΕ. Κάθε κράτος μέλος διατηρεί επίσης δείγματα των επόμενων εκτυπώσεων και τα θέτει στη διάθεση της Επιτροπής και των άλλων κρατών μελών.

Άρθρο 3 Η παρούσα απόφαση απευθύνεται στα κράτη μέλη.

Βρυξέλλες, 8 Δεκεμβρίου 2022. Για την Επιτροπή Didier REYNDERS Μέλος της Επιτροπής

(1) SECRET UE/EU SECRET non classifiée en l’absence de la partie II de l’annexe/when detached from Part II of the Annex – non-classified.

(2) ΕΕ L 163 της 20.6.2019, σ. 1.

(3) Κανονισμός (ΕΚ) αριθ. 1683/95 τον Συμβουλίου, της 29ης Μαΐου 1995, για την καθιέρωση θεώρησης ενιαίου τύπου (ΕΕ L 164 της 14.7.1995, σ. 1).